
	Comisia pentru buget, finanţe şi bănci
	
	Bucureşti,        
Nr. 22/447/5.03.2009


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei de urgenţă a Guvernului nr.84/2008 pentru modificarea şi completarea Legii nr.350/2005 privind regimul finanţărilor nerambursabile din fonduri publice alocate pentru activităţi nonprofit de interes general, cu care comisia noastră a fost sesizată în fond cu adresa Biroului Permanent nr.PL.x 602 din 8 octombrie 2008.
	PREŞEDINTE,

Viorel Ştefan

	Comisia pentru buget, finanţe şi bănci
	
	Bucureşti,    
Nr. 22/447/5.03.2009


RAPORT

asupra proiectului de Lege  pentru aprobarea Ordonanţei de urgenţă a Guvernului nr.84/2008 pentru modificarea şi completarea Legii nr.350/2005 privind 

regimul finanţărilor nerambursabile din fonduri publice alocate pentru 

activităţi nonprofit de interes general
Cu adresa nr. PL.x 602 din 8 octombrie 2008 , Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Ordonanţei de urgenţă a Guvernului nr.84/2008 pentru modificarea şi completarea Legii nr.350/2005 privind regimul finanţărilor nerambursabile din fonduri publice alocate pentru activităţi nonprofit de interes general.

La întocmirea raportului s-a avut în vedere avizul favorabil al Consiliului Legislativ, cu observaţii şi propuneri, trimis cu adresa nr.758/26.04.2008, avizul favorabil al Comisiei juridice, de disciplină şi imunităţi şi avizul negativ al Comisiei pentru industrii şi servicii.
Prezentul proiect de Lege are ca obiect de reglementare modificarea şi completarea Legii nr.350/2005 privind regimul finanţărilor nerambursabile din fonduri publice alocate pentru activităţi nonprofit de interes general.

Odată cu aderarea la Uniunea Europeană, cu 1 ianuarie 2007, România beneficiază de o multitudine de fonduri comunitare post-aderare, dintre care fondurile instituite în cadrul Programului general „Solidaritatea şi gestionarea fluxurilor migratorii”, gestionate de Ministerul Internelor şi Reformei Administrative, reprezintă un important instrument financiar destinat sprijinirii eforturilor depuse de autorităţi pentru realizarea obiectivelor în domeniul migraţiei , azilului şi frontierelor.
Pentru perioada 2007-2013 fondurile instituite în cadrul Programului general totalizează, la nivelul Uniunii Europene, suma de 4.020,37 milioane euro.

Obiectivul general al Fondului European pentru Refugiaţi este sprijinirea şi incurajarea eforturilor depuse de statele membre de a admite refugiaţii şi persoanele dislocate şi de a face faţă efectelor acestei admiteri, ţinând seama de legislaţia comunitară în domeniu.
Nu are impact asupra asupra bugetului general consolidat, însă în cadrul Programului general „ Solidaritatea şi gestionarea fluxurilor migratorii ”, au fost deja estimate alocaţii de fonduri pentru statele membre UE, aferente programelor anuale prevăzute a demara în anul 2008, României fiindu-i alocată suma de 2.953.382,03 Euro. 

Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului a participat, în conformitate cu prevederile art. 54 şi 55 din Regulamentul Camerei Deputaţilor domnul Marin Pătuleasa, consilier în cadrul Ministerului Administraţiei şi Internelor.
La lucrările comisiei au participat 29 deputaţi, din totalul de 31 membri ai comisiei.

Raportul comisiei a fost adoptat cu  majoritate de voturi. 
Proiectul de Lege a fost adoptat de Senat în şedinţa din data de 29 septembrie 2008, cu respectarea prevederilor articolului 76 alineatul (2) din Constituţia României, republicată.
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor .
În urma dezbaterii proiectului de Lege pentru aprobarea Ordonanţei de urgenţă a Guvernului nr.84/2008 pentru modificarea şi completarea Legii nr.350/2005 privind regimul finanţărilor nerambursabile din fonduri publice alocate pentru activităţi nonprofit de interes general,  în şedinţa din data de 3 martie 2009,       comisia propune supunerea spre dezbaterea şi adoptarea Plenului Camerei Deputaţilor a proiectului de Lege  în forma adoptată de Senat.
	PREŞEDINTE,

Viorel Ştefan
	SECRETAR,

Iuliu Nosa


Consilier parlamentar:
Luminiţa Ghiorghiu

